Foto: Index/FaH



AKO je vjerovati izjavama hrvatske ministrice vanjskih poslova Marije Pejčinović Burić i ministra zdravstva Milana Kujundžića u vezi s povlačenjem prijave za novo sjedište Europske agencije za lijekove (EMA), Hrvatska se danas stavila na čelo borbe protiv korupcije unutar Europske unije.



>> Šest razloga za neviđenu hrvatsku blamažu u Bruxellesu



>> Europska agencija za lijekove bit će u Amsterdamu



Naime, Kujundžić je izjavio da je Hrvatska svoju prijavu povukla zbog ''političkih pritisaka i velike trgovine'', te jer ''ocjene koje se uzimaju u obzir nisu principijelne''. Kujundžić je onda u svom uobičajenom tonu isprazne patetike dodao: ''Mi ovim šaljemo poruku zajedno s drugim zemljama, koje su se osjetile neravnopravnima, ali svjesni smo da je EMA izrazito zanimljiva u financijskom smislu, pa je zato i toliko interesantna.''



Ministrica vanjskih poslova Pejčinović Burić kao iskusna diplomatkinja ima ipak veće retoričke sposobnosti od doktora iz Imotskog pa se uvijeno požalila da neki kriteriji nisu ''dobro vrednovani'', te da ''postupak ne osigurava vrednovanje svih kriterija na isti način, te da je bio podložan sugestivnim ocjenama same Europske agencije za lijekove''.



HDZ-ovi ministri optužuju europske institucije za korupciju



No, kada se njihove riječi prevedu s jezika hrvatskih političara na jezik normalnih ljudi, Kujundžić i Pejčinović Burić zapravo govore da je natječaj u kojem se odlučivalo o novom sjedištu bio namješten i korumpiran, te da je protestno i paradno istupanje Hrvatske iz procesa nekoliko sati prije početka glasanja visokomoralni čin i zgroženi vapaj političara i države kojima je na srcu samo pravda i poštenje. Hrvatska je, zapravo, uvjeravaju nas ministri iz vlade HDZ-a - stranke koja je optužena za pljačku vlastite države nevjerojatnih razmjera - ovime ostalim članicama poslala poruku da više neće tolerirati tu strašnu korupciju u najvišim institucijama Unije. To je poruka solidarnosti ''drugim zemljama koje su se osjetile neravnopravnima'', to je krik pravednika koji u mrkloj noći eurokratske korupcije viče: ''No pasaran!'' Dosta je bilo briselske korupcije, obznanili su ministri Andreja Plenkovića, Hrvatska je lupila šakom o stol i nikad ništa neće više biti isto.



Tako bi bilo ako bismo vjerovali HDZ-ovim ministrima i Plenkovićevoj vladi te njihovom partneru na projektu dovlačenja EMA-e u Zagreb Milanu Bandiću, ali njima nitko u Europskoj uniji ne vjeruje. Uostalom, da im vjeruju, Hrvatska bi možda i imala šanse dobiti EMA-u u Zagrebu.



Ipak, ima nečega morbidno zabavnog u tome da se HDZ-ovci i pridruženi im zagrebački gradonačelnik Bandić zgražaju nad navodno namještenim europskim natječajima, političkoj trgovini i pritiscima, nečasnim radnjama i dealovima iza zatvorenih vrata. Njihov potpuni izostanak samosvijesti da su sve to općepoznate odlike njihova vlastitog političkog djelovanja je zapravo urnebesan. Kujundžić i Pejčinović Burić su si možda umislili da su u ime Hrvatske pokrenuli križarski rat protiv korupcije u Europskoj uniji, praveći se kao da to ne bi značilo da bi prvo trebali napasti sami sebe i svoju stranku. Pa da unutar EU-a doista vlada nulta tolerancija prema svakom obliku korupcije, niti bi Hrvatska bila članica niti bi HDZ itko pustio u Europsku pučku stranku. Korupcije ima u svim sustavima, od visoke europske politike preko biznisa do kulture, ali su za hrvatske razmjere korupcije briselski birokrati jednostavno nesposobni.



Loša dimna zavjesa kojom žele skriti vlastitu nesposobnost



Dakle, cijela ta priča koju su u javnost plasirali Plenkovićevi ministri je loša dimna zavjesa za pravu istinu o hrvatskom debaklu oko EMA-e: diletantski ispunjena prijava (za koju Kujundžić danas besramno laže da je bila ''maksimalno korektna''), kašnjenje s uključivanjem u cijeli proces, blamaža od prezentacije u Bruxellesu, nesposobnost stvaranja saveza i lobiranja kod ostalih članica Europske unije, Bandićeve provale o LGBT pravima u Hrvatskoj itd. Iza velikih najava, iza hvalisanja premijera Plenkovića da će o premještanju EMA-e u Zagreb razgovarati osobno s predsjednikom Europske komisije Jean-Claudeom Junckerom zapravo se još jednom skrivala u međuvremenu općepoznata hrvatska nesposobnost, glupost, nesnalaženje, lijenost i muljaža.



Ponovimo, Hrvatska nije uspjela ni potrebne formulare ispuniti kako treba niti dati suvisle odgovore na neke od osnovnih kriterija prema kojima se odlučuje o novom sjedištu EMA-e. Ministrica vanjskih poslova Pejčinović Burić se, dakle, žali da kriteriji nisu vrednovani na isti način, a ona i njezina činovnička družba sa Zrinjevca nisu bili u stanju složiti dokumentaciju koja bi pokrila sve odavno poznate i javno navedene kriterije!



Sve se radilo u posljednji trenutak, traljavo i neuvjerljivo, nije obavljen ni potreban pozadinski diplomatski rad, te se još u prvi plan gurnulo Kujundžića i Bandića, koji u Bruxellesu sa svojim neznanjem stranih jezika strše kao slomljen palac, a kad je postalo jasno da će Hrvatska ostati bez ijednog glasa - povlačenje prijave i optužbe na račun svih drugih. HDZ-ovci nama i ostatku Europske unije poručuju: ''Nismo mi krivi, vi ste korumpirani i natječaj je namješten!'' Ostatku EU-a to može biti samo smiješno, jer znaju tko je HDZ i što je Hrvatska pod njegovom vlašću, dok naši građani trebaju odlučiti je li ih šokirao ovaj novodosegnuti vrh besramnosti vladajućih ili ih od njih ništa više ne može šokirati.



Hrvatska ujedinila Europsku uniju kao članica kojoj se svi mogu smijati



Pritom cijela halabuka dvoje HDZ-ovih ministara oko EMA-e pokušava kamuflirati još jednu depresivnu istinu: europski novac nas neće spasiti od propasti. Ne zato što ga nema dovoljno da značajno utiče na oporavak hrvatskog gospodarstva i obnovu hrvatske infrastrukture i društva, nego zato što HDZ-ova vojska uhljeba po državnim i javnim institucijama većinom nije kompetentna složiti projekte, skupiti dokumente i ispuniti prijave i kriterije koje traže europski fondovi. Zar itko misli da je blamaža s nesposobnošću da se dostavi potrebna dokumentacija i ispune odgovarajući formulari izuzetak koji se odnosi samo na slučaj s Europskom agencijom za lijekove? Pa naravno da to nije izuzetak, nego pravilo, jer je državna administracija godinama punjena stranačkim poslušnicima i zaslužnicima, rodbinom i prijateljima, a ne kompetentnim ljudima koji bi znali povući europski novac u Hrvatsku. Ako prema HDZ-u konobar može biti muzejski kustos, a vodoinstalater ravnatelj knjižnice, zašto bi europske prijave ispunjavali ljudi koji to znaju ako mogu ljudi koji će zbog udijeljenog radnog mjesta s cijelom obitelji glasati za HDZ?



Bolji vic se u Bruxellesu nije mogao čuti



Nije teško zamisliti kako su se danas inače uvijek ozbiljni i sivkasti europski birokrati počeli od smijeha valjati po podovima svojih ureda u Bruxellesu kada su pročitali ili čuli da ih iz Hrvatske prozivaju za korupciju i namještanje natječaja oko EMA-e. Od svih 28 članica Unije baš Hrvatska! To je taj balkanski smisao za humor, rekao je možda netko od njih dok su mu se suze radosnice slijevale niz obraze, ali mu je malo upućeniji kolega objasnio da smisao za humor imaju Bosanci i Srbi, dok Hrvati po tome nisu baš poznati. ''Oni ovo misle ozbiljno?!'', jedva je procijedio briselski činovnik te se srušio sa svojeg stolca na pod i počeo cijelim tijelom trzati od nezaustavljivog napadaja nekontroliranog smijeha.



Bilo kako bilo, najavu Hrvatske da šalje poruku drugim članicama s pozicije samoproglašene europske predvodnice borbe protiv namještanja natječaja nitko razuman ne može uzeti za ozbiljno. Ipak, Plenkovićevi su ministri svojim današnjim izjavama ipak dali određeni doprinos zbližavanju proteklih godina posvađanih članica Europske unije - svi se zajedno mogu slatko smijati na račun Hrvatske i njezine navodne borbe protiv korupcije. Bolji vic se u Bruxellesu već dugo nije mogao čuti.

Tekst se nastavlja ispod oglasa

Želite li momentalno primiti obavijest o svakom objavljenom članku vezanom uz Europsku agenciju za lijekove, instalirajte Index.me aplikaciju i pretplatite se besplatno na tag: EMA.



Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.